b'\n_START_ARTICLE_\nAleksandr Han\xc5\xbeonkov\n_START_PARAGRAPH_\nAleksandr Aleksejevit\xc5\xa1 Han\xc5\xbeonkov (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xcc\x81\xd0\xbd\xd0\xb4\xd1\x80 \xd0\x90\xd0\xbb\xd0\xb5\xd0\xba\xd1\x81\xd0\xb5\xcc\x81\xd0\xb5\xd0\xb2\xd0\xb8\xd1\x87 \xd0\xa5\xd0\xb0\xd0\xbd\xd0\xb6\xd0\xbe\xcc\x81\xd0\xbd\xd0\xba\xd0\xbe\xd0\xb2, 8. elokuuta 1877 nykyisen Donetskin alueen Han\xc5\xbeonkovo \xe2\x80\x93 26. syyskuuta 1945 Jalta) oli ven\xc3\xa4l\xc3\xa4inen elokuva-alan yritt\xc3\xa4j\xc3\xa4, elokuvatuottaja ja -ohjaaja. H\xc3\xa4n oli yksi ven\xc3\xa4l\xc3\xa4isen elokuvan pioneereista._NEWLINE_Aleksandr Han\xc5\xbeonkov syntyi kasakkaupseerin perheeseen. H\xc3\xa4n valmistui Novot\xc5\xa1erkasskin junkkerikoulusta vuonna 1896 ja osallistui Ven\xc3\xa4j\xc3\xa4n\xe2\x80\x93Japanin sotaan. Ensimm\xc3\xa4iset elokuvansa n\xc3\xa4hty\xc3\xa4\xc3\xa4n h\xc3\xa4n j\xc3\xa4tti sotilasuransa ja antautui elokuva-alalle. Vuonna 1906 Han\xc5\xbeonkov perusti Moskovaan yrityksen, joka aluksi toimi ranskalaisten Path\xc3\xa9n veljesten edustajana. Jo seuraavana vuonna Han\xc5\xbeonkovin yritys alkoi tuottaa my\xc3\xb6s kotimaisia filmej\xc3\xa4. Vuoteen 1909 menness\xc3\xa4 yhti\xc3\xb6st\xc3\xa4 oli tullut Ven\xc3\xa4j\xc3\xa4n suurin elokuvanvalmistaja. Vuonna 1911 julkaistiin Ven\xc3\xa4j\xc3\xa4n ensimm\xc3\xa4inen t\xc3\xa4ysipitk\xc3\xa4 n\xc3\xa4ytelm\xc3\xa4elokuva Oborona Sevastopolja (\xe2\x80\x9dSevastopolin puolustus\xe2\x80\x9d), jossa Han\xc5\xbeonkov toimi toisena ohjaajana ja k\xc3\xa4sikirjoittajana. H\xc3\xa4n tuotti ensimm\xc3\xa4isen\xc3\xa4 my\xc3\xb6s dokumentti-, opetus- ja animaatioelokuvia. Han\xc5\xbeonkovin yhti\xc3\xb6ss\xc3\xa4 ty\xc3\xb6skenteliv\xc3\xa4t muun muassa ohjaajat Pjotr T\xc5\xa1ardynin, Jevgeni Bauer ja Lev Kule\xc5\xa1ov, n\xc3\xa4yttelij\xc3\xa4t Ivan Moz\xc5\xbeuhin, Vera Holodnaja ja Vitold Polonski sek\xc3\xa4 animaattori Vladislav Starevit\xc5\xa1._NEWLINE_Vuodesta 1924 l\xc3\xa4htien Han\xc5\xbeonkov ty\xc3\xb6skenteli Goskinon tuotanto-osaston konsulttina ja vuodesta 1925 Proletkinon tuotantojohtajana. H\xc3\xa4n on kirjoittanut muistelmateoksen Pervyje gody russkoi kinematografii (\xe2\x80\x9dVen\xc3\xa4l\xc3\xa4isen elokuvan ensimm\xc3\xa4iset vuodet\xe2\x80\x9d, 1937).'